Mikiel Spiteri Mikiel Spiteri (magħruf bħala Kilin) (ir-Rabat, Malta, 20 ta' Awwissu, 1917 - Msida, 8 ta' Lulju, 2008) kien kittieb Malti. Din l-informazzjoni ttieħdet minn Ref 1, Ref 2 u Ref 3. Ommu u missier Kilin kienu Anna Azzopardi u Diegu Spiteri. Dawn kellhom għaxart itfal li minnhom tlieta mietu fit-tfulija. Kilin jgħid li meta kien żgħir kien se jmut b'xemxata kbira. Kilin mill-ewwel deher li kien se jipprometti fl-iskola għax kien tifel li kellu interess f'kollox u kien determinat li ried jirnexxi. Ħa l-edukazzjoni sekondarja tiegħu fil-Liċeo. Ħadem bħala uffiċjal tad-dwana bejn l-1935 u l-1941 u f'diversi dipartiment tal-Gvern sal-1975. Il-laqam "Kilin" beda jużah meta darba sema' lil xi ħadd isejjaħ lil xi ħadd ieħor Kilin u dan l-isem għoġbu. Kilin beda jikteb fl-1966 meta kellu 31 sena u l-aktar li kien iħobb jikteb kienet il-proża, bħal novelli, rumanzi u saġġi bil-Malti. L-ewwel xogħlijiet tiegħu letterarji ppubblikati kienu "Burdati" (1970) u "Burdati 71" (1971). L-aktar xogħol magħruf ta' Kilin hu "Fuq il-Għajn ta' San Bastjan" (1973). Wara kiteb "Wara l-Għajn ta' San Bastjan" (1994) u "Iż-Żmien Isajjar il-Bajtar" (1996) fejn jissoktaw it-tifkiriet ta' tfulitu u żgħożitu. Imma Kilin iddikjara li l-aktar ktieb li jogħġbu kien "Tlikki Tlikki ma' Wenzu". Kilin huwa l-awtur ta' erba' rumanzi: "L-Għafrid" (1975), "Tmint Ijiem fi Dragunara" (1984), "It-Tapit Imsaħħar" (1995) u"Tinsiex, Publius, Tinsiex!" (2003). Fl-1998 ġabar in-novelli fil-ktieb "Għajnejn Kalanġ" li jiġbru 'kwadru morali' tal-ħajja, bil-ħelu u bil-morr tagħha. Huwa ttraduċa "L-Alla li ma Nemminx Fih" (1983) mill-Ispanjol u ħareġ sensiela ta' ħames kotba żgħar "Kappelli u Knejjes Żgħar" (1967), "Nistqarr" (1968), "Djar is-Sultana" (1969 u "Osanna" (1978). "Wayside Chapels" (1966) u "A Maltese Mosaic" (1990) huma l-verżjoni bl-Ingliż ta' dawn il-kotba. Kilin kiteb ukoll xi poeżiji. Kilin baqa' jsemma' leħnu fil-ġurnali, sikwit jilmenta fuq il-bidliet li għaddej minnhom ilsienna. Fl-1973 rebaħ il-Premju Rothmans għal-Letteratura bid-dramm "Bl-Irġulija u bl-Onestà", li deher fi ktieb bl-istess titlu flimkien ma' ġabra ta' novelli. Fl-1981, "Tmint Ijiem fi Dragunara" (ħareġ 1984) rebaħ it-tieni premju fil-Konkors Buġelli. Fl-1999, in-novella "Id-Dell tal-Fatat" ġiet fit-tieni post minn fost 842 novella f'kompetizzjoni li nżammet fl-Italja. In-novella kienet bil-Malti u hu stess qalibha bit-Taljan. Fit-13 ta' Diċembru 2000, ingħata l-Midalja għall-Qadi tar-Repubblika mill-President ta' Malta dak iż-żmien Guido de Marco. Ftit xhur qabel miet f'għeluq id-90 sena l-Akkademja tal-Malti onoratu b'tifkira għall-ħidma sfiqa u bla heda tul ħajtu kollha għall-ilsien Malti. Kien mżżewweġ lil Ġuża Mifsud u kellhom sebat itfal. Kien nannu ta' 17 u bużnannu ta' 12 . Għamel ħafna snin jgħix l-Imsida u għex hemm sakemm miet. Kilin kien iħobb il-familja, tant li kemm-il darba ddikjara li biex jieħu ħsiebha sewwa ġieli kellu jagħmel sitt xogħlijiet. Mikiel Spiteri kien ukoll iffissat fuq iċ-Ċess u kien iħobb imur għall-kwiet fil-kampanja u joqgħod ipinġi.